Imatge de la Business Talk sobre sostenibilitat celebrada avui en el marc del 080
"Al 2030, la segona mà superarà al fast fashion", aquesta és una de les afirmacions de l'experta en sostenibilitat en indústria de la moda i CEO de Best For Less, Carmen Sáenz Varona, que ha estat la protagonista de la primera Business Talk, celebrada aquest migdia en el marc de 080 Barcelona Fashion Digital Edition.
Sáenz ha analitzat els canvis en els hàbits de consum i les estratègies de les empreses del sector moda per afrontar-los, influenciats indubtablement per la sostenibilitat.
A partir de l'experiència de la seva empresa digital Best for Less, dedicada a la venda de roba de luxe de segona mà, Sáenz ha explicat que "portem molts anys parlant de sostenibilitat i de RSC, però plantejada cap enfora, i la situació que hem viscut i estem vivint ens ha fet conscienciar-nos per primer cop de la nostra responsabilitat individual, com a consumidors".
Segons Sáenz, "hem canviat la velocitat de consum, i ens hem adonat que hem consumit massa.
El consum és més conscient i selectiu i busca la millor relació qualitat-preu".
Així mateix, ha assegurat que els nous consumidors "els millenials i els centenials, estan cada cop més preocupats per el medi ambient, i aposten per l'economia de l'ús per sobre de la possessió, buscant la manera de gastar el mínim vivint les màximes experiències".
Davant d'aquests canvis de consum, l'experta ha assegurat que "l'empresa que deixi de costat la sostenibilitat cometrà un error.
Actualment, ser sostenible suma, però en molt poc temps, no ser-ho, restarà".
No obstant això, ha confessat que "no es pot ser 100% sostenible, és molt costós" i ha afegit que "es pot ser sostenible de moltes maneres.
Fins ara, la indústria de la moda s'ha centrat en la fase de producció i disseny, però cal obrir-se a altres oportunitats, com la segona mà o el lloguer".
En aquest sentit, Sáenz ha assegurat que "aquestes noves maneres de consumir –com la segona mà— sintonitzen perfectament amb l'economia de l'ús per la que s'inclinen els nous consumidors".
"Que una peça de roba sigui de qualitat i duri molt de temps, també és sostenible, i si després introduïm la seva comercialització a través de la segona mà, és una manera molt interessant d'allargar la seva vida útil", ha assenyalat.
Sáenz ha aportat dades tan impactants com que "la roba, de mitjana, s'usa només entre 3 i 5 cops abans de rebutjar-la" i que "del nostre armari, sobretot en el cas les dones, només utilitzem realment el 30-40%", afegint que "per això cal donar sortida a aquelles peces que no fem servir".
En aquest sentit, ha vaticinat que "la venda de segona mà seran els outlets del futur".
Carmen Sáenz Varona és la fundadora i CEO de Best For Less, i experta en sostenibilitat a la indústria de la moda.
Compta amb una amplia experiència al sector del luxe, en àrees de màrqueting, comunicació, consultoria i direcció.
080 Barcelona Fashion, en format 100% digital, celebra del 14 al 17 de setembre una nova edició del certamen amb un nodrit programa d'activitats paral·leles a l'apartat Other Voices, amb continguts sobre el mon de la moda, analitzat des de vessants tan diferents i complementaris com la tecnologia, el negoci o les darreres tendències.
Inclou Fashion Talks — on participen personalitats del sector a nivell internacional—, Business Talks, que compten amb la col·laboració de modaes, i Tech Talks, amb la col·laboració de Seed&Click, a càrrec de professionals i experts de primer nivell.